
Verses regény - műfajtörténeti kiegészítések (Egy terminus technicus kialakulása a XIX. században)

A dolgozat a magyar ’verses regény’ terminus technicus kialakulását vizsgálja a 19. század folyamán, amely fogalmat a műfaj- és recepciótörténet eddig magától értetődő, problémamentes szakkifejezésnek tekintett. E műfajmegjelölés története valójában komplikált szerzői és befogadói reflexiók, hosszas oszcillációs folyamat eredménye, jelen kutatás így az 1830-as évektől kíséri figyelemmel az új művészi forma nevének születését, majd elterjedését, kanonizálódását, intézményesülését a magyar irodalomtörténetben. A tanulmány alapvető filológiai feltárásokkal szolgál, közli a ’verses regény’ szintagma első megjelenését, de olyan elfeledett kritikai megjegyzéseket is napvilágra hoz, mint Petrichevich Horváth Lázáré az 1840-es évekből. A műfaj első, általános érvényű definíciói szempontjából is alapvető, azonban eddig nem hangsúlyozott forrásokat mutat fel.
A tanulmány emellett a textuális elemzések számára is fontos adalékokat nyújthat, a különböző korábbi műfajelnevezések mint transztextuális jelzések kitűntetett szerepet kaphatnak a kortárs magyar verses regények szempontjából, és az egyes művek szövegcentrikus elemzése felől is. A dolgozat a műfajiság általános kérdéseit is érinti, konklúzióként a műfaji olvasás kontextuális és textuális elemzéseket ötvöző, épp ezért innovatív technikáját hangsúlyozza. A ’verses regény’ kifejezés látszólag antagonisztikusan elváló műfajokat egyesít, e vizsgálódás során tehát tetten érhető a hagyományos irodalmi műfajokat folyton felülíró, az irodalmi határterületeket felmutató diskurzus.



